b'\n_START_ARTICLE_\nEva Logar\n_START_SECTION_\nTekmovalna kariera\n_START_PARAGRAPH_\nNa mednarodnih tekmah se je prvi\xc4\x8d pojavila leta 2003 na tekmah FIS v starosti komaj 12 let.\n_START_SECTION_\nCelinski pokal, 2005-11\n_START_PARAGRAPH_\nNa tekmah kontinentalnega pokala je prvi\xc4\x8d nastopila 16. januarja 2005 v Planici in zasedla 17. mesto. S tem so se za\xc4\x8deli za Evo redni nastopi v tem tekmovanju, ki je bilo takrat najmo\xc4\x8dnej\xc5\xa1e mednarodno tekmovanje za \xc5\xbeenske. In Eva se je na teh tekmah redno uvr\xc5\xa1\xc4\x8dala med dobitnice to\xc4\x8dk. V premierni sezoni 2004-05 je nastopila na \xc5\xa1tirih tekmah in na koncu zasedla 32. mesto za osvojenih 36 to\xc4\x8dk. V naslednji sezoni, to je bilo 2005-06, je ponovno redno zasedala mesta, ki prina\xc5\xa1ajo to\xc4\x8dke in se tudi prvi\xc4\x8d uvrstila med najbolj\xc5\xa1o deseterico. V se\xc5\xa1tevku sezone je bila skupno na 24. mestu z osvojenimi 139 to\xc4\x8dkami. V tej sezoni je nastopila \xc5\xa1e na tekmi posameznic svetovnega mladinskega prvenstva, ki je bilo organizirano v doma\xc4\x8dem Kranju. Njen dose\xc5\xbeek je bil uvrstitev na sedmo mesto._NEWLINE_Tudi v sezoni 2006-07 je v starosti 16 let pridno nabirala redne uvrstitve med dobitnicami to\xc4\x8dk in tekmovanje kot druga najbolj\xc5\xa1a Slovenka zaklju\xc4\x8dila s 243 to\xc4\x8dkami in kon\xc4\x8dnim 18. mestom. Najbolj\xc5\xa1a uvrstitev sezone ji je uspela na tekmah 5. in 6. marca v japonskem Zaoju, ko je bila deseta in deveta. Enako je nadaljevala v naslednji sezoni, 2007-08, ko je ponovno kot druga najbolj\xc5\xa1a Slovenka bila na koncu 21. s 187 osvojenimi to\xc4\x8dkami. Sledila je sezona 2008-09 v kateri je nekoliko nazadovala. \xc5\xa0e vedno se je sicer uvr\xc5\xa1\xc4\x8dala na mesta, ki prina\xc5\xa1ajo to\xc4\x8dke le da bolj na njihovo za\xc4\x8delje. Je pa to spremenila proti koncu sezone in dosegla nekaj solidnih rezultatov. Najprej je bila doma v Ljubnem petnajsta in trinajsta, nato pa \xc5\xa1e deveta v poljskih Zakopanih. Skupno je tako zasedla 33. mesto za osvojenih 99 to\xc4\x8dk.\n_START_SECTION_\nNajbolje uvr\xc5\xa1\xc4\x8dena Slovenka\n_START_PARAGRAPH_\nSledili sta za Logarjevo najbolj\xc5\xa1i sezoni, ko je nadaljevala z rezultati iz konca prej\xc5\xa1nje sezone. Za\xc4\x8dela se je dokaj redno uvr\xc5\xa1\xc4\x8dati med najbolj\xc5\xa1o deseterico in bila najbolj\xc5\xa1a ponovno ob koncu sezone, ko je tudi prvi\xc4\x8d stopila na oder za zmagovalke. To je bilo 7. marca 2010 v Zakopanih, ko je bila tretja. Tako je sezono 2009-10 kot najbolj\xc5\xa1a Slovenka zaklju\xc4\x8dila skupno na 4. mestu s 632 to\xc4\x8dkami. V naslednjem letu je bila \xc5\xa1e bolj\xc5\xa1a. Rednemu uvr\xc5\xa1\xc4\x8danju med deseterico je dodala \xc5\xa1e tu in tam s kako uvrstitvijo na stopni\xc4\x8dke. Le zmagati ji ni uspelo. Tako je bila na koncu zopet kot najbolj\xc5\xa1a Slovenka celo tretja v se\xc5\xa1tevku sezone s 704 osvojenimi to\xc4\x8dkami._NEWLINE_Skupno je dosegla na tekmovanjih za celinski pokal pet uvrstitev na stopni\xc4\x8dke, eno drugo in \xc5\xa1tiri tretja mesta.\n_START_SECTION_\nSvetovni pokal, 2012-17\n_START_PARAGRAPH_\nNovembra 2012 se je Eva udele\xc5\xbeila krstnih nastopov v svetovnem pokalu. To je bilo na norve\xc5\xa1kem v Lillehammerju, kjer je najprej nastopila na tekmi ekip, nato pa na tekmi posameznic zasedla 20. mesto. Na nekaj naslednjih tekmah je dosegala podobne uvrstitve nakar je 2. februarja 2013 v japonskem Sapporu zasedla 4. mesto. in z njim svojo najbolj\xc5\xa1o uvrstitev na tekmah med elito. V naslednji sezoni, to je 2013-14, se je ponovno uvr\xc5\xa1\xc4\x8dala med dobitnice to\xc4\x8dk in ve\xc4\x8dkrat tudi med prvo deseterico. Uvrstitev sezone je dosegla v Planici kjer je bila \xc5\xa1esta. Na koncu je v skupnem se\xc5\xa1tevku bila solidna sedemnajsta._NEWLINE_Leta 2014 je nastopila na prvi tekmi za \xc5\xbeenske v smu\xc4\x8darskih skokih v zgodovini olimpijskih iger na srednji skakalnici in osvojila 27. mesto._NEWLINE_V nadaljevanju so Evini rezultati nekoliko padli. Sicer se je \xc5\xa1e vedno uvr\xc5\xa1\xc4\x8dala med dobitnice to\xc4\x8dk le da bolj na mesta v drugi polovici trideseterice. Tako je bila v sezoni 2014-15 na koncu enaindvajseta s 142 osvojenimi to\xc4\x8dkami. V sezoni 2015-16 pa je \xc5\xa1e nekoliko padla na lestvici in bila na koncu \xc5\xa1estindvajseta z le 106 to\xc4\x8dkami._NEWLINE_Avgusta 2017 je na kon\xc4\x8dala svojo \xc5\xa1portno kariero v starosti 26 let.'